Grondonteiening: 'Boodskap van boere aan die president' | Maroela Media
Die VF Plus is van mening pres. Cyril Ramaphosa sal dit nie regkry om almal 'n rat voor die oë te draai oor presies wat onteiening sonder vergoeding is en wat die ANC-regering daarmee beoog nie.
Ramaphosa het hom en die ANC Woensdagmiddag tot die duidelikste mate tot dusver gedistansieer van die EFF se voorstelle om die staat die eienaar van alle grond in Suid-Afrika te maak.
Ramaphosa het geantwoord op 'n vraag deur die DA-leier, Mmusi Maimane, oor hoekom die ANC dit nodig ag om die Grondwet te verander ten einde grondhervorming te versnel.
Dinge het egter warm geraak toe die EFF-leier, Julius Malema, 'n opvolgvraag oor die kwessie stel.
Malema het gesê dat Ramaphosa 'n denkfout maak deur die oordrag van titelaktes aan minderbevoorregtes te bepleit, want hy meen al wat sal gebeur is dat die rykes die armes weer sal uitkoop en weer alles sal besit omdat die armes in die versoeking sal wees om hul eiendom weer van die hand te sit. Daarom meen die EFF die staat moet alle grond besit en dit aan landsburgers toewys vir gebruik.
Dr. Pieter Groenewald, leier van die VF Plus, het Woensdag in vraetyd in die parlement aan Ramaphosa gesê hy draai nie almal 'n rat voor die oë oor die ANC se plan vir grondonteiening sonder vergoeding nie.
"Ek wil aan president Ramaphosa sê ek verskil van sy siening oor onteiening sonder vergoeding. Onteiening sonder vergoeding gaan nie die grondhervormingsproses versnel soos hy voorgee nie," het Groenewald gesê.
"Die president self sê beleggers wil sekerheid hê oor hul eiendom, maar dit is nie net beleggers wat sekerheid wil hê nie. Die mense wat die hardste vra om sekerheid is die grondeienaars van Suid-Afrika. Hulle wil weet wat met hul grond gaan gebeur."
Groenewald het gesê almal weet die president is 'n goeie onderhandelaar.
"Net soos hy Roelf Meyer met sy onderhandelings-vermoëns gemesmeriseer het, neem ek aan het hy nou ook gedoen met sommige landbouleiers. Ek het egter ook 'n belangrike boodskap van ander boere aan die president. Dié boodskap is dat hulle nie vrywillig van hul grond sal afstand doen nie. Die president moet dit óók verreken in hierdie proses van onteiening sonder vergoeding," het Groenewald gesê.
grondhervorming grondonteiening parlement VF Plus
Boere kan hulle grond en bestaansreg beskerm deur selfbeskikking.
So swart mense moet hulle grond besit, behalwe as dit onder 'n tradisionele leier val? Dit is duidelik dat logika geen rol speel vir kaders soos Ramaphosa nie.
Kyk, CR is nie onnosel nie: hy weet maar al te goed dat al hierdie bose plannetjies die land en die ekonomie baie duur te staan gaan kom. Hy het homself ook lelik misreken met die "massas" wat elke woord aanhang en nou grond gryp… Die hartseer is, dat ou CR maar met n "puppet on a string" in die ANC se hande is. Die EFF steun is op die oomblik baie belangrik met die oog op die vlg verkiesing. Daarom word daar anderpad gekyk en stil swye gehandhaaf wanneer hierdie bose dade teenoor ons boere gepleeg word. Ja nee,… Lees meer »